„A zenétől a korsóig”

**Szűcs Henrietta fazekas népi iparművész kiállítása**

a Kéky Lajos Városi Művelődési Központban

Hajdúnánáson, 2016. március 24-én

A Kézműves Alapítvány nevében is tisztelettel köszöntöm a Szűcs Henrietta fazekas népi iparművész, zenetanár kiállításán megjelent kedves érdeklődőket és szeretettel köszöntöm körünkben az alkotót.

Megtiszteltetés számomra, hogy én nyithatom meg ezt a kiállítást.

Örömmel jöttem, mert az utóbbi években egyre közelebb került hozzám Szűcs Henrietta alkotói világa, egyénisége.

Örömmel jöttem, mert az elmúlt években megkedveltem ezt a várost, a szellemiségét. Nagyra becsülendő, példaértékű, ahogyan a saját értékeiket, hagyományaikat feltárják, megismertetik és tovább viszik. Különböző eseményeken többször hallottam nagyon érdekes előadásokat, tájékoztatókat a város vezetőitől az itt élő emberekről, a város történelméről, mai gazdaságáról, törekvéseikről, ami nagy hatást gyakorolt rám.

Legutóbb egy országos konferencia résztvevőit hoztam el ide, akikkel bejártuk a borongós, ködös őszi időben, de meleg, szeretetteljes fogadtatással a Kenderes kertet, a Helytörténeti gyűjteményt, az ott lévő kiállításokat és az Aranyszalma Alkotóházat.

De aki figyelemmel kíséri a város kulturális életének történéseit, láthatja, hogy milyen színes programjaik vannak és milyen nagyszerű közösségek működnek itt.

Ezen a helyen, a Művelődési Központ galériájában a nánási vagy a városhoz kötődő alkotók mellett számos, a megyében és az ország más vidékein élő művész munkáit bemutatták már.

Ebbe a sorba jól illeszkedik a mai kiállítás. Egy véleményem szerint különleges alkotóval és annak keze munkáival ismerkedhet meg a látogató. Miért mondom, hogy különleges? Azért mert én még nem találkoztam olyan zenésszel, zenetanárral, aki agyagból ilyen szép tárgyakat formál. De olyan fazekassal, keramikussal sem, aki ilyen magas szinten műveli a zene valamelyik ágát. S mindezek mellett még saját nagy gyümölcsös kertjét is gondozza.

Szűcs Henrietta egyetemi tagozaton zenetanárként végzett Debrecenben 1996-ban. Éppen 20 éve tanítja Kodály Zoltán szellemében a zenélés, a kóruséneklés örömére diákjait.

Már zenetanárként dolgozott, amikor elkezdte megtanulni a fazekas szakmát a nádudvari Kézműves Szakiskolában. Ezt követően elvégezte a kerámia szakot, majd Debrecenben szakoktatói képesítést is szerzett. Mindezt azért, hogy minél jobban elsajátítsa e mesterséget.

Tanulmányai befejezése óta folyamatosan képezi magát, ismerkedik a különböző tájegységek stílusjegyeivel, kísérletezik. Saját elképzelései szerint, de a hagyományos stílusjegyek megtartásával készíti kerámiáit.

Ki gondolná, hogy azok az érzékeny ujjak, melyek a zongora billentyűit mozgatják, képesek ilyen szép tárgyakat is formálni, melyekhez pedig szükségeltetik a fizikai erő is.

És lám, itt a bizonyíték rá!

Szűcs Henrietta nagyon termékeny alkotó. Ami foglalkoztatja, azt igyekszik minél előbb megvalósítani.

Hajdúszoboszlón él, ott van a műhelye, melyben születnek ezek a különleges munkái.

Amikor megkérdeztem tőle, hogy miként tudja e két egymástól eltérő tevékenységet ilyen intenzitással végezni, akkor a következő egyszerű választ kaptam:

„Mindkettőt teljes emberként gyakorlom. A nap egyik fele korongozás, díszítés, a másik a zenetanítás és gyakorlás. Mindkettőben lényeg a gondolkodás, az alkotói fantázia, az előre látás.”

Munkái a hagyományokra épülnek. Alkotói pályáját a Veszprém-megyei használati edényekkel kezdte, majd jöttek sorra az erdélyi fazekak, korsók, bokályok. Ezután a dél – alföldi butellák, csalikancsók, boroskancsók és így tovább a többi tájegység, illetve fazekas központ.

Számos zsűrizett alkotásával érdemelte ki Szűcs Henrietta a népi iparművész címet, melyet 2009-ben vehetett át.

Több mint tíz éve rendszeresen részt vesz pályázatokon és bemutatták munkáit csoportos kiállításokon is. Így pl. Karcagon, Mezőtúron, Debrecenben, Budapesten, Mátészalkán, Nádudvaron, és néhány erdélyi településen is.

Tagja a Hajdú-Bihar Megyei Népművészeti Egyesületnek és a Szatmár Néptánc - és Népművészeti Egyesületnek.

Tisztelt Közönség!

Szűcs Henriettának ez a mostani kiállítása a 6. önálló bemutatkozása.

Minden kiállítása más és minden alkalommal valami újjal jelenik meg. Így van ez most is.

E kiállítás tárgyainak jó 80%-át még nem látták sehol. Vagyis itt láthatják először.

A legutóbbi időben pl. feldolgozta a tatai, a szekszárdi, a mohácsi, valamint a mezőcsáti, a Közép-Tisza vidéki kerámiát.

Újdonságnak számítanak ezen a kiállításon az írókás díszítményű tárgyai, melyek egy éves alapos kutatásainak eredménye, vagy az említett tájegységek stílusában készített emberkorsói, étkészletei.

De évek óta foglalkoztatja a debreceni kerámia is. Eleinte a zöldmázas edényeit készítette. Az elmúlt évben pedig alaposan tanulmányozta az írókás edényeket is.

Ugyancsak izgalmasnak tartja a mezőcsáti kerámiát, ami technikai megoldások egész sorát tárja fel számára.

Mindezekkel csak érzékeltetni szerettem volna azt a széleskörű, az egész Nagy-Magyarország szinte valamennyi tájegységére kiterjedő érdeklődést, kutató és alkotó munkát, amit oly szívósan és kitartóan művel.

Ezek a természetes anyagból készült, emberi kéz formálta tárgyak harmóniát, szépséget sugároznak, melyeket jó nézegetni, melyekkel jó együtt élni ebben az elgépiesedett, műanyag világban.

E kiállításon mintegy száz alkotását - étkészleteket, fazekakat, kancsókat, butellákat, tányérokat, tálakat és természetesen korsókat,- láthatják.

Legkedveltebb tárgyai a korsók. Szinte megszámlálhatatlan már, annyiféle korsót készített az elmúlt évtizedben.

Kedves közönség!

Szűcs Henrietta a saját útját járva dolgozza fel az egyes tájegységek hagyományos forma és díszítmény világát, átformálva azokat a mai használati edényekre. Nem utánoz senkit, önmaga gondolja el a hagyományos formavilágot és a díszítő technikák újabb, illetve újszerű feldolgozását.

Alkotói munkájáról, törekvéseiről ő maga így vélekedik:

„A továbbéltetés és az igényes átértelmezés az egyéni elgondolások megalkotása a hagyományos stílusjegyek megtartásával komoly feladat, mely kitölti napjaimat, és a zene mellett meghatározója életemnek.

El tudom helyezni magam a fazekasok társadalmában, de szeretnék maradandó, a nevemhez kapcsolható tárgyakat alkotni.”

Mindkét szakmám alkotó tevékenység, melyben gondolkodhatok, eleget téve önmagam elvárásának, annak érdekében, hogy tovább adhassak valamit a tanult mesterségekből, lássam örülni a gyerekeket, a szüleiket, vagy egy-egy érdeklődő embert, akit érdekelnek tárgyaim.

Nem élek a fellegekben. Tudom, min kell javítanom, mit finomítsak. Önmagam legnagyobb  kritikusa vagyok. Ez így jó, mert emiatt alkotok és vannak újabb elképzeléseim a fazekasságban.”

Igen, ő az a tudatosan egyéni útját járó alkotó, akinek keze munkáit megcsodálhatják ezen a kiállításon.

Kívánom Henriettának, hogy a maga választotta izgalmas és küzdelmes úton sikereket elérve haladjon tovább és örvendeztesse meg környezetét, a magyar tárgyi kultúra iránt érdeklődőket még sok-sok új alkotásával.

A kedves közönségnek pedig azt kívánom, hogy adjon örömöt az itt látható szép tárgyakkal való találkozás.

Dr. Tar Károlyné

a Kézműves Alapítvány

alapító kurátora